Måling: Hollande vinner første runde i Frankrike
Ifølge målingen fra den belgiske rikskringkastingen RTBF får Hollande mellom 28 og 29 prosent, mens sittende president Nicolas Sarkozy får mellom 25 og 26 prosent, ifølge NTB. Denne valgdagsmålingen bekreftes av en annen måling fra OpinoinWay, gjengitt av Le Soir, der Hollande får mellom 27 og 30 prosent, mens Sarkozy får mellom 25 og 27 prosent.Alt tyder dermed på at de to går videre til en ny og avgjørende andre valgomgang 6. mai.Hollande har kommet som en storm etter at Dominique Strauss-Kahn ble pågrepet for mistanker om voldtekt i mai i fjor. Strauss-Kahn var frem til da Sosialistpartiets mest lovende presidentkandidat. Frankrikes tidligere konservative president Jacques Chirac har uttalt at han vil gi sin stemme til Hollande. Marte Mangset forsker på byråkratiske eliter i Norge, Frankrike og England. Hun følger valget tett. - Hollandes valgkampstrategi er å vise at han er en normal mann, og den typen strategi bruker vanligvis ikke slå godt an i Frankrike, selv om det ser ut til å fungere denne gangen, sa hun til VG Nett søndag formiddag.- Franskmenns forhold til politikere er ikke som vi er vant til i Norge, det er ikke meningen at presidenten skal ligne på folk flest, de skal leve ekstravagant og være mer enn et vanlig menneske, på en måte. Hollande har tidligere uttalt at «likhet er Frankrikes sjel», og har blant annet erklært finansbransjen som sin store fiende. Med en valgkamp som har blitt ført under eurosonens verste økonomiske krise, har økonomi selvfølgelig vært hovedtemaet foran dagens første runde av presidentvalget i Frankrike. Tidligere har han sagt at han ikke liker rike mennesker og forslaget om å skattlegge inntekter over 7,5 millioner kroner med 75 prosent har blitt et av hans varemerker.I den andre og avgjørende valgrunden vil duellen altså stå mellom Hollande og Nicolas Sarkozy. Han representerer det konservative partiet UMP (Unionen for en folkebevegelse), og har vært president siden 2007.Ferske tall viser at oppslutningen i den første valgrunden er 80,3 prosent, ifølge den franske avisen Le Monde. De andre kandidatene i valget er blant annet François Bayrou fra sentrumspartiet MoDem, Marine Le Pen fra det høyrepopulistiske Nasjonal Front, norsk-franske Eva Joly fra De grønne og Venstrefrontens leder Jean-Luc Melenchon.
En fersk måling viser at sosialistenes François Hollande kan få 28 prosent av stemmene og vinne første runde av presidentvalget i Frankrike.